
ANEXA 2

REGULAMENT PRIVIND REALIZAREA LOCUINŢELOR ÎNŞIRUITE

1. PREAMBUL

	Prezentul „Regulament privind realizarea locuinţelor înşiruite” vine în completare şi în întărirea prevederilor privind autorizarea executării lucrărilor de construcţii cuprinse în Planul Urbanistic Zonal „Completare zonă de locuinţe” aprobat prin Hotărârea Consiliului Local nr. 204/2003, în scopul realizării unui cartier de locuinţe unitar din punct de vedere al conformării architectural-volumetrice. 

2. CARACTERUL ZONEI

În baza Planului Urbanistic Zonal „Completare zonă de locuinţe” aprobat prin H.C.L. nr. 204/2003 s-au stabilit un număr de opt cvartale destinate construirii de locuinţe unifamiliale înşiruite, în număr total de 80 parcele, deservite de străzi cu un profil transversal ce variază între 6.00 şi 9.00 metri şi de alei carosabile situate în partea posterioară a acestora cu lăţimea de aproximativ 1.00 metru. 
Se admite edificarea unei singure construcţii principale pe parcelă (cu destinaţia de locuinţă unifamilială) şi, după caz, a unei singure anexe a construcţiei principale, în condiţiile prezentului regulament. Nu se admite mărirea numărului de unităţi locative şi nici schimbarea de destinaţie (parţială sau integrală) a locuinţei unifamiliale şi a anexei acesteia într-o altă funcţiune.

3. CARACTERISTICILE PARCELELOR ŞI REGIMUL DE CONSTRUIRE

Forma şi dimensiunile parcelelor. Parcelele destinate construirii de locuinţe unifamiliale înşiruite au forma dreptunghiulară în plan, lăţimea (frontului stradal) egală cu 8.00 metri, adâncimea egală cu 34.50 metri şi suprafaţa de 276.00 mp. Întrucât pe fiecare sector dedicat sunt câte cinci parcele, realizarea locuinţelor unifamiliale se va face în regim înşiruit (de la prima la a cincea parcelă). Nu se admit operaţiuni de divizare sau comasare a parcelelor.
Proiectarea corelată. Realizarea locuinţelor unifamiliale în regim înşiruit (câte cinci de pe fiecare sector de stradă) se va face numai în condiţiile în care proiectarea acestora este corelată. Prin urmare, locuinţele unifamiliale înşiruite vor avea caracteristici identice în ceea ce priveşte: volumetria, regimul de înălţime şi înălţimile, acoperişul (tipul acestuia, panta învelitorii etc.), cromatica şi accentele utilizate pentru faţade şi învelitoare, golurile şi tâmplăria, tinichigeria, împrejmuirea pentru toate limitele parcelelor, anexele gospodăreşti. 
Locuinţe unifamiliale înşiruite (toate cinci) nu trebuie să fie în mod obligatoriu simetrice, identice sau „în oglindă”, însă din punct de vedere al conformării arhitectural-volumetrice trebuie să se „citească” ca un tot unitar.

4. INDICATORII URBANISTICI

Parcelele destinate construirii de locuinţe unifamiliale înşiruite au prevăzut un procent de ocupare al terenului de maxim 40% şi un coeficient de utilizare al terenului de maxim 1.00. În situaţia realizării de mansardă sau etaj retras, suprafaţa nivelului mansardei/retras va reprezenta maxim 60% din suprafaţa nivelului inferior. După edificarea construcţiilor de locuinţe unifamiliale înşiruite, sunt admise extinderi, supraetajări şi mansardări numai cu respectarea indicatorilor urbanistici maxim admişi şi a tuturor reglementărilor din prezentul regulament.

5. REGIMUL DE ÎNĂLŢIME 

Regimul de înălţime maxim admis este de trei niveluri supraterane (cel mult P+2E conform P.U.Z. aprobat prin H.C.L. nr. 204/2003). Se admite realizarea de subsoluri sau demisoluri numai cu încadrarea în înălţimile la cornişă, atic sau maxime expuse mai jos. 
Regimul de înălţime al locuinţelor unifamiliale înşiruite propuse poate avea una dintre următoarele configuraţii: (S/D)+P, (S/D)+P+1E/Er/M, (S)+P+1E+Er/M. Al treilea nivel suprateran va fi realizat numai sub formă de mansardă sau etaj retras. Etajul retras se va retrage cu o distanţă de 2.00 metri de la toate faţadele vizibile ale construcţiei (atât spre străzi, cât şi spre curtea interioară privată). Se recomandă un regim de înălţime mediu de P+1E.

6. ÎNĂLŢIMILE MAXIM ADMISE

Pentru o coerenţă a imaginii arhitecturale de ansamblu a unui sector de stradă, pentru respectarea H.G. nr. 525/1996, articolul 32 şi având în vedere necesitatea autorizării executării lucrărilor de construcţii în mod individual pe fiecare parcelă în parte, următoarele reguli privind înălţimile maxim admise au caracter obligatoriu.
Acoperişurile locuinţelor unifamiliale înşiruite propuse vor avea în mod obligatoriu un atic perimetral cu înălţimea menţionată mai jos; în situaţia utilizării acoperişurilor tip şarpantă, acestea vor avea streaşina mascată de înălţimea aticului fals. Excepţie fac cazurile în care se intenţionează regimul de înălţime de (S)+P+1E+Er, pentru care se admit acoperişuri tip şarpantă cu cornişă vizibilă peste ultimul nivel retras.
Înălţimile maxim admise pentru locuinţele unifamiliale înşiruite propuse sunt următoarele (dintre acestea, cotele la cornişă sau la atic au caracter obligatoriu, sunt fixe şi nu se admit variaţii pe înălţime):
▪pentru un regim de înălţime de (S/D)+P sau (S/D)+P+M: cota fixă la atic va fi de 4.50 metri, iar în situaţia utilizării acoperişurilor tip şarpantă, acestea vor avea cornişa mascată de înălţimea aticului fals; înălţimea maxim admisă este de 7.00 metri;
▪pentru un regim de înălţime de (S/D)+P+Er: cota fixă la aticul inferior va fi de 4.50 metri, iar în situaţia utilizării acoperişurilor tip şarpantă, acestea vor avea cornişa mascată de înălţimea aticului fals; cota fixă la cornişa superioară va fi de 7.00 metri şi cota fixă la aticul superior va fi de 7.50 metri; înălţimea maxim admisă este de 10.00 metri;
▪pentru un regim de înălţime de (S/D)+P+1E sau (S)+P+1E+M: cota fixă la atic va fi de 7.50 metri, iar în situaţia utilizării acoperişurilor tip şarpantă, acestea vor avea cornişa mascată de înălţimea aticului fals; înălţimea maxim admisă este de 10.00 metri; 
▪pentru un regim de înălţime de (S)+P+1E+Er: cota fixă la aticul inferior va fi de 7.50 metri, iar în situaţia utilizării acoperişurilor tip şarpantă, acestea vor avea cornişa mascată de înălţimea aticului fals; cota fixă la cornişa superioară va fi de 10.00 metri şi cota fixă la aticul superior va fi de 10.50 metri; înălţimea maxim admisă este de 13.00 metri.
Conform terminologiei, sintagma „cota la cornişă” se aplică acoperişurilor tip şarpantă, sintagma „cota la atic” se aplică acoperişurilor tip terasă circulabilă sau necirculabilă, iar sintagma „înălţimea maximă admisă” reprezintă cel mai înalt punct la care se ridică acoperişul construcţiei (fără a lua în calcul eventualele elemente mai înalte, precum coşurile de fum, antenele, panourile solare etc.). Cotele de mai sus se vor raporta la cota finită a trotuarului pietonal public.
În situaţia particulară a construcţiilor de locuinţe unifamiliale înşiruite, având mai multe tronsoane cu regim de înălţime variat, fiecare tronson al locuinţei cu regim de înălţime diferit va respecta, în parte, prevederile de mai sus.
Situaţii particulare. În situaţia particulară în care se intenţionează proiectarea corelată şi concomitentă a întregului ansamblu format din cinci locuinţe unifamiliale înşiruite, se admite utilizarea acoperişurilor tip şarpantă cu cornişă vizibilă, iar cota fixă la cornişă, pentru fiecare regim de înălţime în parte, va fi cu 0.50 metri mai mică faţă de valorile expuse anterior - reprezentând cotele fixe la atic. Pentru aprobarea situaţiilor particulare, înaintea demarării demersurilor individuale de proiectare şi avizare a lucrărilor de construcţii, se va solicita punctul de vedere al Arhitectului-şef pentru proiectul de arhitectură al întregului ansamblul format din cinci locuinţe unifamiliale înşiruite. Punctul de vedere favorabil astfel exprimat va fi obligatoriu şi va sta la baza întocmirii ulterioare a celor cinci documentaţii tehnice în vederea autorizării executării lucrărilor de construcţii.

7. AMPLASAREA PE PARCELĂ A CONSTRUCŢIILOR PRINCIPALE - LOCUINŢE

Amplasarea faţă de aliniament. Construcţiile de locuinţe unifamiliale înşiruite se vor amplasa cu o retragere fixă de 4.50 metri faţă de aliniament (limitele vestică sau estică, după caz, în funcţie de situarea în teritoriu). Această retragere nu se aplică şi pentru limitele lungi ale parcelelor de colţ. Pentru parcelele de colţ, construcţiile se vor amplasa în aliniament faţă de străzile care străbat cartierul pe direcţia vest-est.
Se admit operaţiuni de substracţie sau adiţie faţă de retragerea fixă înspre aliniament (travei transversale intermediare, balcoane sau logii/console situate la nivelul celui de-al doilea nivel suprateran) cu o adâncime fixă de 1.50 metri şi care vor ocupa cel mult 20% din faţadele spre străzile publice. Pentru parcelele de colţ, operaţiunile de adiţie se pot realiza peste domeniul public, cu condiţia ca înălţimea măsurată de la cota trotuarului pietonal public la intradosul balcoanelor/logiilor/consolelor să fie de minim 3.50 metri. Eventualul subsolul al locuinţelor se va amplasa în interiorul limitei de implantare a construcţiilor.
Amplasarea faţă de limitele laterale. Întrucât pe fiecare sector dedicat locuinţelor unifamiliale înşiruite sunt câte cinci parcele, realizarea acestora se va face în regim înşiruit, atingând ambele limite laterale ale parcelei, inclusiv pentru parcelele de colţ. 
Calcanele comune la limita de proprietate intermediară între două locuinţe înşiruite vor fi identice, atât în formă, în adâncime, cât şi în înălţime, atât înspre străzile publice, cât şi spre curţile interioare private. 
Eventualele retrageri intermediare de la limita de proprietate intermediară între două locuinţe înşiruite, în interiorul limitei de implantare (spre exemplu, curţi de lumină, chiar şi incomplete, decroşuri în faţadele laterale) se vor retrage de la limita de proprietate intermediară cu 2.00 metri. Nu se admit părţi de clădire amplasate faţă de limitele laterale la o distanţă mai mare decât 0.00 metri şi mai mică decât 2.00 metri.
Amplasarea faţă de limita posterioară. Construcţiile de locuinţe unifamiliale însiruite se vor amplasa cu o retragere de minim 10.00 metri faţă de limita posterioară, indiferent de regimul lor de înălţime.

8. ACCESE, CIRCULAŢII ŞI STAŢIONAREA AUTOVEHICULELOR

Parcelele de locuinţe unifamiliale înşiruite au aliniamentul (frontul stradal) la străzi cu lăţimea de 6.00 metri sau de 9.00 metri, care sunt prevăzute numai cu circulaţie pietonală (străzi cu lăţimea de 6.00 metri), sau sunt prevăzute atât cu circulaţie pietonală, cât şi cu circulaţie pentru autovehicule (străzi cu lăţimea de 9.00 metri).
Parcelele de locuinţe unifamiliale înşiruite cu acces la străzi exclusiv pietonale. Pe o parcelă de locuinţe unifamiliale înşiruite cu acces la străzi exclusiv pietonale (cu lăţimea de 6.00 metri) se poate prevedea un singur acces pietonal. Dată fiind natura pietonală a străzii care le deserveşte, aceste parcele nu vor fi prevăzute cu acces auto şi nici nu vor cuprinde locuri de parcare pe parcelă. Parcarea autovehiculelor se va realiza în lungul arterelor majore care străbat cartierul de la vest la est.
Accesul pietonal se va realiza numai dinspre aliniamentul cu lăţimea de 8.00 metri (dinspre limitele vestică şi estică, după caz, în funcţie de situarea în teritoriu). 
Pentru parcelele de locuinţe unifamiliale înşiruite situate pe colţ, nu se admite nici realizarea acceselor pietonale şi auto de pe fronturile stradale dinspre limita nordică, respectiv vestică.
Parcele de locuinţe unifamiliale înşiruite cu acces la străzi cu circulaţie pietonală şi pentru autovehicule. Pe o parcelă de locuinţe unifamiliale înşiruite cu acces la străzi cu circulaţie pentru autovehicule se pot prevedea un singur acces pietonal şi un singur acces auto (acesta din urmă va avea lăţimea de maxim 3.00 metri). Accesul auto va deservi un singur loc de parcare, propus a fi amenajat pe parcela aflată în folosinţă. Se recomandă soluţii permeabile de realizare a parcajelor.
Accesul auto şi accesul pietonal se vor realiza numai dinspre aliniamentul cu lăţimea de 8.00 metri (dinspre limitele vestică şi estică, după caz, în funcţie de situarea în teritoriu). Se recomandă, în măsura posibilităţilor, cuplarea acceselor auto pentru câte două locuinţe unifamiliale înşiruite, pentru a evita afectarea fâşiilor de spaţiu verde în lungul străzilor de acces.
Pentru parcelele de locuinţe unifamiliale înşiruite situate pe colţ, nu se admite realizarea acceselor pietonale şi auto de pe fronturile stradale dinspre limita nordică, respectiv vestică.
Situaţii particulare. Având în vedere că parcelele pentru locuinţele unifamiliale înşiruite au în partea lor posterioară acces la o alee pietonală cu lăţimea de aproximativ 1.00 metru, se admite realizarea înspre această alee pietonală un singur acces pietonal.

9. PROCENTUL DE SPAŢII VERZI

Fiecare parcelă destinată construirii de locuinţe unifamiliale înşiruite va cuprinde, în ansamblul ei, spaţii verzi organizate pe solul natural în procent de minim 40% din suprafaţa terenului. Spaţiile verzi vor cuprinde exclusiv vegetaţie (joasă, medie şi înaltă). Se va avea în vedere organizarea de spaţii verzi inclusiv spre stradă/spaţiul public, în zonele de retragere faţă de aliniamente (aşa numita „grădină de faţadă”).

10. CONDIŢII DE ÎMPREJMUIRE, EVACUAREA DEŞEURILOR ŞI ECHIPARE EDILITARĂ 

Împrejmuirile. Locuinţele unifamiliale înşiruite (toate cele cinci de pe un sector de stradă) vor utiliza aceleaşi materiale şi în realizarea împrejmuirilor spre străzi. Împrejmuirile se vor realiza în interiorul limitelor de proprietate ale parcelei în folosinţă. În situaţia realizării de împrejmuiri comune între două parcele aflate în folosinţă (dar nu înspre spaţiile publice), amplasate pe mezuină, este necesar acordul notarial individual al proprietarilor dreptului de folosinţă al parcelei învecinate.
Împrejmuirile spre fronturile stradale (inclusiv pentru parcelele situate pe colţ) şi pentru limitele de proprietate intermediare, până la construcţii (pe adâncimea de 4.50 metri) vor avea o înălţime fixă de 1.20 metri, măsurată de la cota trotuarului pietonal public şi vor fi compuse din: un soclu opac cu înălţimea fixă de 0.60 metri şi o parte superioară transparentă cu înălţimea fixă de 0.60 metri. Aspectul exterior al soclului se va identifica cu aspectul exterior al locuinţelor unifamiliale înşiruite (din punct de vedere al culorilor pentru tencuială sau al materialelor pentru accente). Aspectul exterior al părţii superioare transparente se va identifica cu aspectul exterior al elementelor de tinichigerie, cu balustradele sau cu alte elemente utilizate şi în realizarea locuinţelor unifamiliale.
Împrejmuirile pentru limitele laterale de proprietate (de la spatele locuinţelor unifamiliale înşiruite până la limita posterioară, cu excepţia limitelor laterale spre străzi pentru parcelele de colţ) şi pentru limitele posterioare de proprietate vor putea fi realizate în conformitate cu Codul civil, din materiale transparente sau opace, cu înălţimea de maxim 2.00 metri. În toate situaţiile, împrejmuirile vor putea fi dublate de gard viu, cu înălţimea de maxim 1.20 metri spre străzi şi de maxim 2.00 metri spre celelalte vecinătăţi. Sunt interzise împrejmuiri din panouri prefabricate din beton.
Evacuarea deşeurilor şi echiparea edilitară. Fiecare parcelă va dispune de un spaţiu destinat colectării selective a deşeurilor, care va putea fi integrat în împrejmuire. Totodată, infrastructura de branşament şi de contorizare va fi integrată în împrejmuiri sau în incintă şi nu va depăşi, sub nicio formă, limita de proprietate spre străzi. În situaţia integrării platformei gospodăreşti sau a firidelor în împrejmuirea spre străzi, se admite ca porţiuni din aceasta să fie opace, cu înălţimea fixă de 1.20 metri. Se interzice conducerea apelor meteorice spre domeniul public sau parcelele vecine.

11. PREVEDERI PRIVIND ANEXELE GOSPODĂREŞTI

Se admite edificarea unei singure construcţii cu destinaţia de anexă gospodărească pe parcelă, cu suprafaţa construită de cel mult 10.00 mp, şi care va avea funcţiunea prevăzută în Legea nr. 50/1991: bucătărie de vară, magazie, depozit, seră, piscină şi altele asemenea. Anexa gosporească nu va cuprinde funcţiuni asimilate locuirii. Din considerente de securitate la incendiu, anexa gospodărească nu va fi asimilată garajului. Eventualele garaje vor fi înglobate în construcţia principală (locuinţa unifamilială) şi vor respecta prevederile din capitolele anterioare. Nu se admit anexe gospodăreşti pentru creşterea animalelor domestice.
Proiectarea corelată. Realizarea anexelor gospodăreşti se va putea face în regim cuplat (pentru câte două parcele în parte) şi numai în condiţiile în care proiectarea acestora este corelată. Prin urmare, anexele gospodăreşti cuplate vor avea caracteristici identice în ceea ce priveşte: volumetria, regimul de înălţime şi înălţimile, acoperişul (tipul acestuia, panta învelitorii etc.), cromatica şi accentele utilizate pentru faţade şi învelitoare, golurile şi tâmplăria, tinichigeria. 
Ansamblul format din locuinţa unifamilială înşiruită şi anexa gospodărească aferentă va respecta procentul de ocupare al terenului de maxim 40% şi coeficientul de utilizare al terenului de maxim 1.00. 
Regimul de înălţime şi înălţimile. Regimul de înălţime maxim admis este parter, iar înălţimea maxim admisă este de 3.00 metri. Conform terminologiei, „înălţimea maximă admisă” reprezintă cel mai înalt punct la care se ridică acoperişul anexei gospodăreşti (fără a lua în calcul eventualele elemente mai înalte, precum coşurile de fum, antenele, panourile solare etc.). Cota de mai sus se va raporta la cota finită a trotuarului pietonal public.
Amplasarea pe parcelă. Anexele gospodăreşti se vor amplasa numai înspre partea posterioară a terenului, în spatele construcţiei). Se interzice amplasarea anexelor gospodăreşti în aliniament (inclusiv pentru parcelele de colţ) şi pe limita posterioară (întrucât aceasta este adiacentă aleii de acces pietonale).
Anexele gospodăreşti se pot amplasa în regim izolat pe parcelă sau în regim cuplat (cuplat cu una dintre parcelele situate spre limitele laterale). Amplasarea în mod izolat se va realiza la minim 2.00 metri faţă de limitele laterale şi posterioară. Amplasarea în mod cuplat se va putea realiza cu calcan pe limita de proprietate laterală. Calcanele comune între două parcele vor fi identice, atât în formă, în adâncime, cât şi în înălţime. Nu se admit anexe gospodăreşti sau părţi din acestea amplasate faţă de limitele laterale/posterioară la o distanţă mai mare decât 0.00 metri şi mai mică decât 2.00 metri. Se interzice conducerea apelor meteorice spre domeniul public sau parcelele vecine.
Aspectul exterior al anexelor gospodăreşti se va identifica cu aspectul exterior al locuinţelor unifamiliale înşiruite (din punct de vedere al culorilor pentru tencuială, al materialelor pentru accente, al elementelor de tinichigerie şi altele asemenea). 

12. ASPECTUL EXTERIOR AL CONSTRUCŢIILOR

Considerente generale. Prevederile de la acest capitol se aplică atât locuinţelor unifamiliale, cât şi anexelor gospodăreşti şi împrejmuirilor perimetrale.
Conform H.G. nr. 525/1996, articolul 32: „Aspectul exterior al construcţiilor. (1) Autorizarea executării construcţiilor este permisă numai dacă aspectul lor exterior nu contravine funcţiunii acestora şi nu depreciază aspectul general al zonei. (2) Autorizarea executării construcţiilor care, prin conformare, volumetrie şi aspect exterior, intră în contradicţie cu aspectul general al zonei şi depreciază valorile general acceptate ale urbanismului şi arhitecturii, este interzisă.”
Arhitectura clădirilor noi va fi de factură modernă şi va exprima caracterul programului - locuinţă unifamilială. Se interzice realizarea de pastişe arhitecturale sau imitarea stilurilor istorice. Volumetria va fi echilibrată, specifică programului arhitectural şi va evita forme neregulate fără o justificare derivată din caracterul zonei.  Raportul plin-gol va fi cel specific programului arhitectural.
Acoperişurile cu şarpantă vor avea forme simple, în două sau patru ape, cu pante egale şi constante ce nu vor depăşi 45O sau cu terasă. Se interzic învelitori din tablă profilată sau din alte elemente cu format de mari dimensiuni, elemente autoportante, cartoane bituminoase, foi de tablă nefălţuite, nevopsite sau nezincate. 
Materialele de finisaj vor fi cele specifice zonei: ţiglă ceramică, ţiglă lisă fălţuită pentru acoperişuri tip şarpantă, tencuieli pentru faţade, tencuieli speciale sau placaje de piatră naturală, cărămidă aparentă, similipiatră pentru socluri şi altele asemenea. 
Pentru tâmplării (uşi şi ferestre) se recomandă materiale lemnoase sau metalice. Se interzice placarea oricăror elemente cu materiale care imită materiale naturale.
Cromatica faţadelor. Culorile vor fi pastelate, deschise, apropiate de cele naturale. Se interzice folosirea culorilor saturate, stridente, închise la toate elementele construcţiei. Locuinţele unifamiliale înşiruite (toate cele cinci de pe un sector de stradă) vor fi tencuite în aceeaşi culoare de bază, cu respectarea H.C.L. nr. 455/2014 privind aprobarea „Regulamentului privind identitatea cromatică a clădirilor din Municipiul Timişoara”, la alegere din următoarele variante ale culorilor de bază permise:
[image: ]
	Locuinţele unifamiliale înşiruite (toate cele cinci de pe un sector de stradă) vor putea avea, suplimentar, aceleaşi accente de culoare (realizate prin tencuieli colorate sau placaje) în proporţie de cel mult 20% din suprafaţa faţadelor, cu respectarea H.C.L. nr. 455/2014 privind aprobarea „Regulamentului privind identitatea cromatică a clădirilor din Municipiul Timişoara”, la alegere din următoarele variante ale culorilor pentru accente permise:
[image: ]
Documentaţia tehnică pentru obţinerea autorizaţiei de construire va cuprinde, în mod obligatoriu, o desfăşurată a întregului front stradal al sectorului de stradă pe care se regăseşte parcela. Desfăşurata frontului stradal va evidenţia faţadele principale ale construcţiilor existente, în curs de execuţie şi inclusiv a construcţiilor propuse (aflate în faza de proiectare sau autorizare), totul în scopul verificării respectării prezentului regulament şi generării unui cartier de locuinţe unitar din punct de vedere al conformării arhitectural-volumetrice.



Arhitect-şef,
Gabriel ALMĂJAN

